Goggius a su Patriarca Santu Franciscu di Assisi
(Cantato a Villanovaforru)

S'Onnipotenti t'hat fattu
Tra is Santus signalau;
Franciscu vivu ritrattu
De Gesus Crucifissau.

In d'una grutta Gesûs
Nascit, nostu Redentori;
Ses tui s'imitadori
Chi sighis is passus suus:
Is primus suspirus tuus
In d’una stadia has donau.

«Ripara sa domu mia
Chi amalezzat ruina»
Est una boxi divina
De una Gruxi bessia,
Chi po tres bortas sighia
T’hat su coru infervorau.

Cun tottu formalidadi
A instanzia de babbu tuu,
Cun grandu cuntentu suu,
Renunzias a s’eredadi;
E de Deus a sa bontadi
Ti ses tottu abbandonau.

De rozzu saccu bestiu
Andas tui limosinendi,
Prus insultus arricendi
Disprezzau e avviliu,
De parentìs persighiu
E cun tottus umiliau.

S'altissima poberesa,
Sa rigida penitenzia,
Sa continua astinenzia,
E s'angelica puresa
Accreschint sa bellesa
De su coru tuu inflammau.

Su Pontifici in visioni,
Sustenendi suVaticanu,
Cun su Patriarca Gusmanu,
Ti bit cun distinzioni,
Unu totu a perfezioni
In pratica has cunfirmau.

Famosu conquistadori
Has tres ordines fundau
Cun is calis has intimau
Una gherra de terrori
A s'Eresia, a s'errori,
A su regnu de su peccau.

A su zelu fervorosu
S'Italia non est bastanti:
In totu s'Europa intanti
Andas tui vittoriosu;
De martiriu disigiosu
A s'Egittu ses andau.

Ses Patriarca, ses Profeta,
Ses Virgini e Cunfessori,
Serafinu ses di amori
Erigidu Anacoreta.
Ses de cudda parti eletta
Unu membru signalau.

In Alvernia, cuntemplendi
Sa passioni de Gesûs.
Is manus e peis tuus
T'has intendiu trapassendi
De doloris esaminendi
Ti ses bistu lïagau.

Pustis di hai arriciu
Is liagas de su Signori,
Plangendu de puru amori
Totu zurpu ses beniu:
De martirius consumiu
Cantendu ses ispirau.